**Mimovládne organizácie dostanú zadarmo systém na manažment práce s dobrovoľníkmi**

**Nový projekt pomôže nielen dobrovoľníkom**

**Bratislava (4.3.2014) – Mnohí ľudia vôbec netušia, že môžu asignovať tri namiesto dvoch percent z dane. Stačí, ak odpracujú za celý rok 40 hodín ako dobrovoľníci. Uľahčiť im administratívu s tým spojenú a zároveň umožniť vytlačiť si potvrdenie o odpracovanej dobrovoľníckej práci im má nový projekt Dobrovoľníci.ĽudiaĽuďom.sk.**

„Projekt je určený pre tých, ktorí hľadajú zaujímavé príležitosti pre dobrovoľnícku prácu a pre organizácie, či fyzické osoby, ktoré dobrovoľníkov zháňajú. Jednotlivci, ktorí chcú pomáhať, si môžu jednoducho vytvoriť svoj profil, v ktorom napíšu, akú dobrovoľnícku prácu ponúkajú. Aj vďaka tomu ich môžu osloviť tí, čo sú v núdzi, ale potrebujú pomôcť vo svojej organizácii,“ hovorí projektová manažérka Lucia Gregorová.

Web Dobrovoľníci.ĽudiaĽuďom.sk ponúka zadarmo príjemcom takejto pomoci možnosť evidencie a manažmentu dobrovoľníkov. Ocenia to najmä tí, ktorí organizujú napríklad veľké podujatia či tábory, kde potrebujú veľa šikovných rúk. Doteraz si často evidenciu dobrovoľníkov mnohé organizácie viedli v rôznych zošitoch, či tabuľkách.

Systém má obrovské výhody aj pre dobrovoľníkov, umožňuje im totiž presnú evidenciu práce, ktorú vykonali, čo je dôležité, ak chcú asignovať namiesto dvoch tri percentá z dane. „Ak chce niekto asignovať tri percentá, musí odrobiť minimálne 40 hodín ročne ako dobrovoľník. Vďaka nášmu projektu si vie vytlačiť potvrdenie o odpracovaných hodinách, ktoré môže priložiť k svojmu daňovému priznaniu,“ vraví Lucia Gregorová z portálu ĽudiaĽuďom.sk.

Všetky profily na platforme Dobrovoľníci.ĽudiaĽuďom.sk budú prepojené s ostatnými aktivitami používateľov na portáli. Ak má organizácia svoju výzvu na darcovskom

portáli, na jednom mieste nájde používateľ možnosti ako ju podporiť okrem dobrovoľníckej práce aj finančne.

„Platformu pre sprostredkovanie dobrovoľníckej práce sme sa rozhodli odštartovať 5. marca 2014 na veľtrhu práce Profesia Days v bratislavskej Incheba Expo. Veríme, že medzi návštevníkmi bude dostatok tých, ktorých okrem novej kariéry osloví aj možnosť, ako pomôcť svojimi skúsenosťami a schopnosťami,“ hovorí šéf projektu ĽudiaĽuďom.sk Roland Kyška.